# Pseudoscaphirhynchus fedtschenkoi

Pseudoscaphirhynchus fedtschenkoi és una espècie de peix pertanyent a la família dels acipensèrids i de la qual no hi ha registres des de la dècada del 1960.

## Descripció i reproducció

Fa 65 cm de llargària màxima i presenta 15-22 escates dorsals, 37-46 de laterals i 6-11 de ventrals. Musell llarg, pla i en forma de pala. Absència d'espines al cap. Aletes pectorals aixecades als extrems. La part posterior del cos és de color gris a negre i la ventral de color blanc. És de fecundació externa i la reproducció té lloc cap a finals d'abril.

## Alimentació

Els adults es nodreixen d'organismes bentònics (sobretot de larves d'insectes). Hom creu que és capaç d'alimentar-se a la mar d'Aral, tot i que s'ha adaptat a viure en aigua dolça.

## Hàbitat i distribució geogràfica

És un peix d'aigua dolça i salabrosa, demersal, potamòdrom i de clima temperat, el qual és un endemisme de la conca del riu Sirdarià (conca de la mar d'Aral) a l'Uzbekistan, el Tadjikistan i el Kazakhstan a l'Àsia central.

## Estat de conservació

Les seues principals amenaces són la pesca per al consum humà, la mala qualitat de l'aigua a causa de la contaminació agrícola i ramadera, el fet que el riu Sirdarià ja no arribi a la mar d'Aral des de l'any 1975 a causa dels transvasaments d'aigua i la construcció de preses, i la progressiva desaparició de la mar d'Aral, ja que la seua superfície s'ha vist reduïda en un 60% des del 1973 fins al 2000 (la seua aigua ha esdevingut hipersalina i no conté peixos tret d'una petita reserva situada al nord-est).

## Observacions

És inofensiu per als humans, el seu índex de vulnerabilitat és de moderat a alt (53 de 100) i molts autors el consideren extint.

## Referències

* 1 2 Catalogue of Life Arxivat 2015-04-02 a Wayback Machine. (anglès)
* ↑ Encyclopedia of Life (anglès)
* 1 2 UICN (anglès)
* ↑ Kozhin, N. I., 1964. Osetrovye SSSR I ikh vosproizvodsvo. TR. VNIRO 52:21-57.
* ↑ Pond Life (anglès)
* ↑ Reproduction of Pseudoscaphirhynchus fedtschenkoi - FishBase (anglès)
* 1 2 Birstein, V. J. 1997. Threatened fishes of the world: Pseudoscaphirhynchus spp. (Acipenseridae). Environmental Biology of Fishes 48: 381-383.
* ↑ Bemis, W. E. i Kynard, B., 1997. Sturgeon rivers: an introduction to Acipenseriformes biogeography and life history. A: V. J. Birstein, J. R. Waldman i W. E. Bemis (eds), Sturgeon Biodiversity and Conservation, pp. 167–183. Kluwer Academic Publishers, Dordrecht.
* ↑ Riede, K., 2004. Global register of migratory species - from global to regional scales. Final Report of the R&D-Projekt 808 05 081. Federal Agency for Nature Conservation, Bonn, Alemanya. 329 p.
* 1 2 FishBase (anglès)
* ↑ Species in Syrdar'ya River - FishBase (anglès)
* ↑ Species in Aral Sea - FishBase (anglès)
* ↑ «All fishes reported from Uzbekistan -» (en anglès).
* ↑ «All fishes reported from Kazakhstan -» (en anglès).
* ↑ Zholdasova, I., 1997. Sturgeons and the Aral Sea ecological catastrophe. Environmental Biology of Fishes 48: 373-380.
* ↑ The Earth Observatory - NASA (anglès)
* ↑ Cheung, W. W. L., T. J. Pitcher i D. Pauly, 2005. A fuzzy logic expert system to estimate intrinsic extinction vulnerabilities of marine fishes to fishing. Biol. Conserv. 124:97-111.
* ↑ Baillie, J. i B. Groombridge (eds.), 1996. 1996 IUCN Red List of Threatened Animals. UICN, Gland, Suïssa. 378 p.